CELEX: 32017D2408
Language: hu
Date: 2017-12-18 00:00:00
Title: A Tanács (EU) 2017/2408 végrehajtási határozata (2017. december 18.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról

21.12.2017   
            
            
               HU
            
            
               Az Európai Unió Hivatalos Lapja
            
            
               L 342/8
            
         A TANÁCS (EU) 2017/2408 VÉGREHAJTÁSI HATÁROZATA
   (2017. december 18.)
   a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikkére,
   tekintettel az Európai Bizottság javaslatára,
   mivel:
   
               (1)
            
            
               A 2006/112/EK irányelv 287. cikkének 10. pontja alapján Lettország a hozzáadottérték-adó (héa) alóli mentességet biztosíthat azoknak az adóalanyoknak, amelyek éves árbevétele nem haladja meg 17 200 EUR nemzeti valutában kifejezett, Lettország csatlakozása napján érvényes átváltási árfolyamon számított ellenértékét.
            
         
               (2)
            
            
               A 2010/584/EU tanácsi végrehajtási határozattal (2) Lettország felhatalmazást kapott arra, hogy eltérő intézkedést alkalmazzon, és így 2013. december 31-ig adómentességet biztosítson azon adóalanyoknak, amelyek éves árbevétele nem haladja meg az 50 000 EUR-t. Ezt az intézkedést meghosszabbította a 2014/796/EU tanácsi végrehajtási határozat (3), amely 2017. december 31-én hatályát veszti.
            
         
               (3)
            
            
               A Bizottságnál 2017. július 3-án iktatott levelében Lettország a 2006/112/EK irányelv 287. cikkének 10. pontjától való eltérés folytatására, valamint a mentesség értékhatárának 40 000 EUR-ra történő csökkentésére irányuló különös intézkedés (a továbbiakban: a különös intézkedés) alkalmazására kért felhatalmazást.
            
         
               (4)
            
            
               A 2006/112/EK irányelv 395. cikkének (2) bekezdésével összhangban a Bizottság 2017. szeptember 13-án kelt levelében tájékoztatta a többi tagállamot Lettország kérelméről. A Bizottság 2017. szeptember 14-én kelt levelében értesítette Lettországot arról, hogy birtokában van a kérelem elbírálásához szükséges valamennyi információnak.
            
         
               (5)
            
            
               Tekintettel arra, hogy a különös intézkedés következtében csökkenni fognak a kisvállalkozások héakötelezettségei, Lettországot fel kell hatalmazni a különös intézkedés meghatározott ideig – 2020. december 31-ig – történő alkalmazására. Továbbra is lehetővé kell tenni, hogy az adóalanyok az általános héaszabályozást válasszák.
            
         
               (6)
            
            
               A Lettország által szolgáltatott információk alapján a különös intézkedés a végső fogyasztói szinten beszedett adóbevétel teljes összegét elhanyagolható mértékben fogja befolyásolni.
            
         
               (7)
            
            
               mivel a 2006/112/EK irányelv kisvállalkozásokra vonatkozó különös szabályozást tartalmazó 281–294. cikke felülvizsgálat tárgyát képezi, lehetséges, hogy 2020. december 31-ig hatályba lép egy, az említett rendelkezéseket módosító irányelv.
            
         
               (8)
            
            
               A különös intézkedés nem érinti az Unió hozzáadottérték-adóból származó saját forrásait, mivel Lettország az 1553/89/EGK, Euratom tanácsi rendelet (4) 6. cikkével összhangban kompenzációs számítást fog végezni,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 287. cikkének 10. pontjától eltérve a Lett Köztársaság felhatalmazást kap arra, hogy mentesítse a héa alól azokat az adóalanyokat, amelyek éves árbevétele nem haladja meg a 40 000 EUR-t.
   2. cikk
   Ez a határozat a róla szóló értesítés napján lép hatályba.
   Ezt a határozatot 2018. január 1-jétől2020. december 31-ig vagy – ha a 2006/112/EK irányelv 281–294. cikkét módosító irányelv 2020. december 31-nél korábban lép hatályba – a 2006/112/EK irányelv 281–294. cikkét módosító irányelv hatálybalépésének időpontjáig kell alkalmazni.
   3. cikk
   Ennek a határozatnak a Lett Köztársaság a címzettje.
   
      Kelt Brüsszelben, 2017. december 18-án.
      
         
            a Tanács részéről
         
         
            az elnök
         
         K. SIMSON
      
   
   
      (1)  HL L 347., 2006.12.11., 1. o.
   
   
      (2)  A Tanács 2010/584/EU végrehajtási határozata (2010. szeptember 27.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Lett Köztársaság részére történő engedélyezéséről (HL L 256., 2010.9.30., 29. o.).
   
      (3)  A Tanács 2014/796/EU végrehajtási határozata (2014. november 7.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Lett Köztársaság számára történő engedélyezéséről (HL L 330., 2014.11.15., 46. o.).
   
      (4)  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).